Орфографием ехьылIэгъэ теорие IофшIагъэхэу Iэшъхьэмэфэ Даутэ я 30-рэ илъэсхэм зэшIуихыгъэхэм кIэухэу афэхъугъ ащ 1940-рэ илъэсым къыдигъэкIыгъэ «Адыгэ орфографие гущыIалъэр». Ар 1944-рэ илъэсым ятIонэрэу ыкIи 1955-рэ илъэсым ящэнэрэу къытырадзэжьыгъ. ГущыIалъэр кIэлэеджакIохэм къащегъэжьагъэу печатым зэкIэ иIофышIэхэм анэсыжьэу агъэфедэным тегъэпсыхьагъ. ГущыIэ пчъагъэу ащ къыдэхьагъэр бэ дэдэп, ау шIуагъэ иIэу къэзышIырэр а гущыIэхэр ежь авторым зэхигъэуцогъэ правилэхэу гущыIалъэм гуилъхьагъэхэр къыгъэшъыпкъэжьынхэм тегъэпсыхьагъэу зэрэщытхэр ары.